**PREDNOSTNE TEME PROGRAMOV PROFESIONALNEGA USPOSABLJANJA 2022/23**

Sredi pomembnih izzivov so se znašli praktično vsi sistemi vzgoje in izobraževanja doma in po svetu. Odgovoriti si morajo na vprašanje, kako razvijati temeljne kompetence ljudi za soočanje z vedno bolj kompleksnimi izzivi globalne družbe. Eden od stebrov, na katerega se bodo družbe v prihodnosti še bolj opirale pri iskanju učinkovitih rešitev, je gotovo **skrb za zagotavljanje varnega in spodbudnega učnega okolja ob ustrezni umestitvi novih učnih tehnologij in pristopov v vzgojno-izobraževalnem procesu.**

Izkušnja z izobraževanjem na daljavo ponuja nove možnosti in izzive. Vzpodbudna je ugotovitev iz analiz poučevanja v času zaprtja šol, da se je v tem času med učitelji okrepilo sodelovanje. Učitelji po mnenju številnih ravnateljev sodelujejo tesneje kot prej in marsikateri kolektiv se je okrepil kot učeča se skupnost. Postavlja se vprašanje, kako z odpiranjem novih možnosti inoviranja vzgojno-izobraževalnega procesa z uporabo raznolikih sodobnih učnih metod in didaktičnih pristopov ohraniti in spodbuditi njihovo povezanost, sodelovanje in ustrezno komunikacijo.

1. **Poučevanje, učenje in vrednotenje dosežkov v učnem in študijskem procesu s poudarkom na sodobni učni tehnologiji in inovativnih pristopih poučevanja in učenja**

Hiter razvoj tehnologij zahteva od strokovnih delavcev dopolnjevanje in nadgradnjo strokovnih znanj ter usposabljanje za uporabo didaktičnih pristopov v pogojih kombiniranega poučevanja in učenja, uporabe digitalnih tehnologij in drugih inovativnih pristopov poučevanja, s katerimi bodo na ustrezen način znanja in metode učenja učinkovito prenesli na učence, dijake, študente in udeležence izobraževanja odraslih.

V okviru te teme pričakujemo programe, ki bodo pripomogli k dvigu digitalnih kompetenc strokovnih delavcev ter programe, ki utrjujejo, spodbujajo in razvijajo odprtost do uporabe inovativnih in drugih aktivnih metod poučevanja, tehnik učenja, didaktičnih pripomočkov, uporabe različnih virov učenja in vrednotenje učenja (učnih dosežkov) na vseh področjih vzgojno-izobraževalnega procesa.

Tako v to tematsko področje sodijo tudi programi, ki izhajajo iz izkušenj učenja na daljavo in razvijajo oblike kombiniranega učenja, ki vključuje različne pristope k učnemu procesu: tako kombiniranje šolskega prostora in drugih fizičnih okolij (dom, kulturne ustanove, športni in mladinski prostori, območja na prostem), kot tudi kombiniranje različnih učnih orodij, ki so lahko digitalna (vključno s spletnim učenjem) ali ne digitalna (npr. radio). Posebno pozornost namenjamo poučevanju in učenju na prostem, saj učenci potrebujejo več stika z naravo, več gibanja in druženja z vrstniki na prostem (naravoslovni, tehniški in kulturni dnevi, šola v naravi, dnevno izvajanje pouka na prostem, kar je še posebej pomembno pri izvajanju pouka na daljavo, kjer učenci izvajajo tudi aktivnosti na prostem). Tudi analiza izvajanja študija na daljavo v višjem strokovnem izobraževanju je posebej izpostavila potrebo po izpopolnjevanju strokovnih delavcev za uporabo sodobne učne tehnologije v izobraževalnem procesu ter vključevanju sodobnih oz. inovativnih pristopov poučenja.

Načrtovanje in razvijanje, teamsko poučevanje in vrednotenje skozi proces učenja in uporabe inovativnih orodij (npr. formativno spremljanje, razvojni (e-) portfolio – načrtovanje ciljev in kriterijev uspešnosti, personalizirano in sodelovalno učenje, zbiranje učnih dokazov, vzajemno preverjanje in samo-preverjanje, analitike učenja, orodja in platforme podprte z umetno inteligenco) je še posebej pomembno na področju poklicnega in strokovnega izobraževanja, kjer je v okviru ocenjevanja in zaključnega vrednotenja znanja potrebno poudariti oblikovanje učnih izidov, ki naj bodo kakovostno in konkretno opredeljeni.

V to temo sodijo tudi programi za uporabo metod poučevanja mlajših otrok v glasbeni šoli, ki utrjujejo psihološki in razvojni vidik, v luči najsodobnejših dognanj razvojne psihologije in sodobne pedagogike.

1. **Trajnostni razvoj in aktivno državljanstvo**

Vzgoja in izobraževanje za trajnostni razvoj je v osnovi globalno učenje, s poudarkom na transformativnem učenju, ki vodi v celotno institucionalno preobrazbo navad v vsakdanjem življenju VIZ. Načela trajnostnega razvoja vključujejo koncept državljanske vzgoje v sodobnih družbah in izobraževalnih sistemih, ki v svoj temelj vključuje tudi koncept globalnega državljanstva. Pri tem je pomembna krepitev kompetenc strokovnih delavcev pri prevzemanju in izvajanju različnih vlog za kakovosten vzgojno-izobraževalni proces z zavedanjem vpliva njihovih aktivnosti na celotno družbeno sfero. Strokovni delavci v vzgoji in izobraževanju so profesionalci, ki so odgovorni za lastno učenje in razvoj.

V tem pogledu je spodbujanje mobilnosti (tako znotraj države kot tudi med državami) ter večjezičnosti in olajšanega prehajanja strokovnega delavca med različnimi vzgojno izobraževalnimi zavodi in področji dela eden izmed pomembnih dejavnikov globalnega učenja.

V okviru te teme pričakujemo programe namenjene vzgoji in izobraževanju s celostnim pristopom in za trajnostni razvoj s poudarkom na aktivnem državljanstvu, povezovanju z globalnim učenjem ter seznanjanjem s problematiko podnebnih sprememb (izobraževanje kot trajnostni cilj in kot orodje za doseganje vseh trajnostnih ciljev). Strokovnim delavcem na vseh ravneh vzgojno-izobraževalnega sistema, želimo ponuditi programe, ki seznanjajo z izzivi podnebnih sprememb ter vodijo do celostnega razumevanja vseh trajnostnih ciljev (Agenda ZN za trajnostni razvoj do leta 2030) in vsestranske zveze med naravnim, družbeno-ekonomskim in političnim sistemom ter programe, ki strokovne delavce podpirajo pri njihovem avtonomnem delovanju ob zavedanju pomena soodvisnosti ljudi, ki živijo tako v neposredni bližini kot v različnih delih sveta ter pripomorejo k dejavnemu in tvornemu reševanju okoljskih, podnebnih in družbeno-ekonomskih izzivov ter vprašanj človeštva. V programih izobraževanja za trajnostni razvoj in aktivno državljanstvo je potreben poudarek na učenju za spremembo – transformativno učenje, ki vodi v celostni institucionalni pristop.

Sem uvrščamo tudi programe, ki opozarjajo na problematiko radikalizacije in nasilnega ekstremizma, ki predstavlja čezmejno grožnjo varnosti, grožnjo človeštvu, občutku pripadnosti, demokraciji ter človekovim pravicam. Zaposlenim v vzgoji in izobraževanju želimo v tej temi ponuditi programe za ustrezno samorefleksijo do pojavov radikalizacije kot tudi za zgodnje zaznavanje indicev za ustrezno ukrepanje v teh primerih.

1. **Nadarjeni v vzgojno-izobraževalnem procesu ter vzgoja in izobraževanje otrok s posebnimi potrebami (senzibilizacija in usposabljanje za uporabo novih pedagoških metod in pristopov)**

Čut in pravo znanje sta nujno potrebna tako za prepoznavanje nadarjenih otrok, učencev in dijakov, kot sta ključna tudi pri delu z najranljivejšimi otroki, kot so otroci s posebnimi potrebami. Vsi strokovni delavci morajo imeti ključna znanja prepoznavanja potencialov nadarjenih od osnovne do srednje šole, kot tudi o posameznih skupinah otrok s posebnimi potrebami. Tako lahko zagotavljajo ustrezne didaktične pristope in prilagoditve, vključno z uporabo kombiniranega učenja, digitalne tehnologije in drugih inovativnih pristopov poučevanja in učenja, da lahko vključeni v vzgojno-izobraževalni proces kar najbolje razvijejo svoje potenciale. Na obeh področjih obstaja kar nekaj pedagoških metod, ki jih strokovni delavci (še) ne poznajo, zato je nujno, da bi jih čim prej spoznali in uporabljali.

V okviru te teme želimo združiti programe za usposabljanje mentorjev, šolske svetovalne službe in učiteljev ter hkrati programe, ki poudarjajo individualizacijo, diferenciacijo in personalizacijo v okviru vzgojno-izobraževalnega procesa, tako za namen prepoznavanja potencialov nadarjenih, kot za namen prepoznavanja otrok s posebnimi potrebami.

1. **Izvajanje vseživljenjske karierne orientacije in zagotavljanje enakih možnosti ranljivim skupinam**

Opolnomočenje strokovnih delavcev za delo z udeleženci vzgoje in izobraževanja iz različnih odrinjenih in ranljivih skupin vključuje tudi seznanjanje z novimi modeli svetovanja, terenskega dela in s paradigmami razvoja motivacije ter z najnovejšimi strokovnimi dognanji, kar je ključno pri vzpostavitvi ustrezne motivacije za učenje.

V to tematsko področje sodijo različni programi krepitve kompetenc strokovnih delavcev, z rabo aktivnih in učinkovitih metod, sodobnih oblik in pristopov, virov, gradiv ter ustreznih didaktičnih pripomočkov (vključno z digitalno tehnologijo) za doseganje ustrezne motivacije za izobraževanje ranljivih ciljnih skupin (otroci, učenci, dijaki in študenti iz socialno in/ali ekonomsko ogroženih družin ter odrasli kot so: osipniki in mladi, ki zgodaj opustijo šolanje, socialno ogroženi, priseljenci, Romi, starejši odrasli, migranti, invalidi, obsojenci in druge skupine odraslih, ki imajo omejen dostop do socialnih, kulturnih in ekonomskih dobrin).

Posebno pozornost v okviru te teme namenjamo izobraževanju odraslih na vseh ravneh izobraževanja. V predlagane ukrepe je potrebno vključiti strokovne delavce, v formalnem izobraževanju, izobraževalce odraslih in drugo osebje, ki deluje v neformalnem izobraževanju in v različnih dejavnostih.

Prvi sklop zajema strokovne delavce, ki izvajajo izobraževalne programe osnovnošolskega, srednješolskega ter višješolskega izobraževanja.

Drugi sklop zajema izobraževalce odraslih in drugo osebje, ki izvajajo: (1) javnoveljavne izobraževalne programe za odrasle po ZIO-1; (2) javnoveljavne programe usposabljanja in izpopolnjevanja po ZPSI in ZVSI; (3) neformalne programe usposabljanja in izpopolnjevanja na področju poklicnega in strokovnega izobraževanja in (4) dejavnosti v skladu z ZIO-1, Strategijo višjega strokovnega izobraževanja v RS za obdobje 2020-2030, Resolucijo o nacionalnem programu izobraževanja odraslih, idr.

Programi izpopolnjevanja vključujejo rabo učinkovitih metod, sodobnih oblik in pristopov, virov, gradiv ter ustreznih didaktičnih pripomočkov, tudi z vključevanjem sodobne didaktične tehnologije za doseganje ustrezne motivacije.

V okviru izvajanja izobraževanja ali dejavnosti za odrasle so potrebni poudarki na doseganju ustrezne motivacije za vključevanje v izobraževanje in učenje; prilagajanje značilnostim odraslega; predhodno pridobljenem znanju in kompetencah ter na potrebe odraslega.

1. **Socialno čustvene kompetence in dobrobit v vzgoji in izobraževanju (opolnomočenje strokovnih delavcev za soočanje s temami duševnega zdravja in odvisnosti)**

Ob doseganju kognitivnih rezultatov med pomembne štejemo tudi t.i. nekognitivne rezultate procesov vzgoje in izobraževanja, kot so socialno-čustvene kompetence in dobrobit tako udeležencev kot zaposlenih v vzgoji in izobraževanju, ki so se izkazale kot posebej pomembne v času šolanja na daljavo.

Učenje in poučevanje v šolah poleg didaktično-metodične komponente vsebuje močno čustveno in socialno komponento. Šola je za udeležene v vzgojno izobraževalnem procesu med drugim socializacijski prostor, zato je v njem pomembno spodbujati razvoj socialnih veščin, sodelovanja, strpnosti, spoštovanja drugačnosti, krepitev pozitivne samopodobe, sposobnosti reševanja problemov/konfliktov, kar omogoča boljšo socialno opremljenost in kakovostnejše življenje. Cilj prednostne teme je izvedba izobraževanj za strokovne delavce, s katerimi bodo pridobili znanja za ustvarjanje pozitivne in vključujoče razredne/šolske klime, za način posredovanja vzgojno-izobraževalnih vsebin, ki na osnovi vedenjsko kognitivnih principov ter preko socialnega in čustvenega učenja zmanjšuje tesnobo pri učencih ter posledično zagotavlja višji učni uspeh in zadovoljstvo v življenju.

V to tematsko področje sodijo programi za vzgojo in izobraževanje za zdrav življenjski slog in njegovo omogočanje, kar vključuje naslavljanje izzivov s področja preventivnega zdravstvenega varstva, duševnega zdravja, zasvojenosti, gibanja, prehrane. Dobrobit zaposlenih v vzgoji in izobraževanju na delovnem mestu je pomemben dejavnik kakovosti vzgojno-izobraževalnega sistema, saj ne vpliva samo na zadovoljstvo učiteljev s poklicem in njihovo vztrajanje v poklicu, ampak tudi na kakovost poučevanja ter dobro počutje učencev. K dvigu dobrobiti zaposlenih v vzgoji in izobraževanju je možno prispevati z vzpostavljanjem dobrih delovnih pogojev, s podporo njihovemu profesionalnemu razvoju in sodelovalnemu delovnemu okolju, z upoštevanjem zaposlenih v vzgoji in izobraževanju pri razvoju sistema izobraževanja ter z dvigom ugleda poklica v družbi.

K dobrobiti vsakega posameznika nedvomno vplivajo kulturno-vzgojne dejavnosti, saj mu skozi zanimive in starostno primerne kulturne vsebine (knjige, filme, predstave, razstave …) približamo različne tematike. Tako poglobijo svoja znanja, spoznajo nevarnosti določenih ravnanj/dejanj, spoznajo, kako lahko izboljšajo svoje zdravje, počutje, kako skrbijo za svoje okolje…

1. **Svetovalno delo v vzgojno izobraževalnem in študijskem procesu**

Za svetovalno službo je pomembno, da v skladu s svojo strokovno usposobljenostjo pri svojem delu pristopa celostno in kompleksno. Svetovalna služba se ne omejuje le na individualiziran pristop, temveč svojo temeljno nalogo lahko opravlja v sodelovanju z vsemi, ki so posredno ali neposredno vključenimi v vzgojno-izobraževalni proces. V luči sodobnega načina izobraževanja in zahtevnih kompleksnih nalog so svetovalni delavci v vzgojni-izobraževalnem procesu zaradi nerazumevanja vloge svetovalnega dela tako s strani ravnatelja, kot s strani udeležencev vzgojno izobraževalnega procesa, njihovih staršev in drugih, znajdejo v različnih situacijah.

V tej temi pričakujemo programe, ki bodo svetovalne delavce opolnomočili za učinkovito in kompleksno reševanje pedagoških, psiholoških, socialnih, socioloških in drugih vprašanj vključenih v vzgojno-izobraževalni proces, z namenom, da se bo svetovalna služba uspešno odzivala na trenutno situacijo in bo ne glede na način vzgojno-izobraževalnega procesa sposobna za kritično in objektivno sodelovanje z vsemi udeleženci v procesu in tudi z ustreznimi zunanjimi sodelavci (tudi s šolami v procesu prehoda – npr. prehod iz vrtca v OŠ). Pričakujemo tudi programe, ki bodo na vlogo svetovalnega dela v vzgojno-izobraževalnem procesu ponovno opozorili ravnatelje in druge strokovne delavce, za kar je, tako svetovalnim kot drugim delavcem šole, potrebno ponuditi tudi različne oblike supervizije, intervizije in mediacije. Pomen in vloga svetovalnega dela je v tem trenutku omenjena na vseh področjih, še posebej pa je poudarjena na področju poklicnega in strokovnega izobraževanja ter na področju izobraževanja odraslih, kjer so bile v letu prej na novo potrjene Smernice za izvajanje svetovalne dejavnosti v izobraževanju odraslih.

1. **Razvoj sporazumevalne zmožnosti v slovenskem jeziku, dvojezičnosti/večjezičnosti in medijske pismenosti**

Osrednji cilj slovenske jezikovne politike je oblikovanje skupnosti samostojnih govorcev z razvito jezikovno oziroma sporazumevalno zmožnostjo v slovenščini, s kakovostnim in učinkovitim znanjem drugih jezikov, z razvito bralno kulturo v slovenščini, z visoko stopnjo jezikovne samozavesti in ustrezno stopnjo pripravljenosti za sprejemanje jezikovne in kulturne različnosti. Bralna pismenost in bralna kultura predstavljata temelj drugim pismenostim, med njimi tudi medijski pismenosti, ki postaja v sodobni informacijski družbi vse pomembnejši dejavnik aktivnega državljanstva. Strokovne delavce je treba opolnomočiti z vidika njihovega lastnega osebnega in kariernega razvoja, hkrati pa jim posredovati vedenja in znanja o možnih didaktičnih pristopih oz. implementaciji teh vsebin pri poučevanju otrok in mladih, primernih njihovi razvojni/starostni stopnji, da bodo pridobili ustrezno znanje in sposobnosti za kritično sprejemanje in vrednotenje prejetih informacij.

V tej temi pričakujemo programe, ki naslavljajo vsebine kot so dvig bralne pismenosti (na primer implementacija gradnikov bralne pismenosti pri vseh predmetih po celotni vertikali) in bralne kulture (motivacija za branje, tudi povezovanje s knjižnicami), kjer se med drugim upošteva tudi razlika med spoloma, slovenščina kot drugi jezik za otroke, učence in dijake priseljence in Rome, slovenski znakovni jezik, prilagojeni načini sporazumevanja za govorce s posebnimi potrebami, učinkovita raba jezikovnih priročnikov in jezikovnih tehnologij ter medkulturnost (ustvarjanje jezikom in kulturam prijazno okolje) in večjezični didaktični pristopi, ki temeljijo na poučevanju z občutkom za jezik in upoštevajo raznolike jezikovne repertoarje otrok, učencev, dijakov, študentov in odraslih. Hkrati v to temo sodijo programi, ki vsebujejo elemente spoznavanja in razumevanja delovanja medijev, ustvarjanja medijskih vsebin ter priprave otrok, učencev, dijakov in odraslih na samostojen, koherenten in kritičen odziv na informacije, oblikovanje in izražanje stališč ter suvereni nastop (področje retorike), hkrati pa jih nauči te elemente prepoznati pri izvajanju drugih.